Deus vult
Deus vult (Latınca tələffüz: [ˈde.us ˈwult], latın dilindən – "Tanrı istəyir" və ya "Tanrının iradəsi"; fr. Dieu le veut) — ilahi qüvvəyə aid edilən xristian şüarı. Bu, ilk dəfə 1095-ci ildə Klermon Kilsə Məclisində Papa II Urban tərəfindən elan edilən Birinci Səlib yürüşü zamanı istifadə edilmişdir. Müasir dövrdə bu şüar kontekstdən asılı olaraq müxtəlif mənalara malikdir. Puritanlar kimi tarix boyu xristianlar tərəfindən "tanrının iradəsi"nə istinad edən bir metafor və ya Yerusəlim Müqəddəs Məqbərə ordeni kimi cəngavər ordenləri tərəfindən bir şüar kimi istifadə edilmişdir. XXI əsrdə bu şüar ifrat sağçı və xristian milliyətçi hərəkatları tərəfindən tutumlu ifadə kimi qəbul olunmuşdur.